Γνωμοδότηση της Επιτροπής των Περιφερειών για την "Πρόταση Οδηγίας του Ευρωπαϊκού Κοινοβουλίου και του Συμβουλίου για την ενεργειακή απόδοση των κτηρίων"

(2002/C 107/23)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου για την ενεργειακή απόδοση των κτηρίων (COM(2001) 226 τελικό - 2001/0098 (COD))·

έχοντας υπόψη την απόφαση του Συμβουλίου της 6ης Ιουνίου 2001, σύμφωνα με την τρίτη παράγραφο του άρθρου 175 της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της Επιτροπής των Περιφερειών·

έχοντας υπόψη την απόφαση του Προεδρείου της, της 12ης Ιουνίου 2001, να αναθέσει στην επιτροπή 4 (Χωροταξία, αστικά θέματα, περιβάλλον, ενέργεια) να καταρτίσει τη σχετική γνωμοδότηση·

έχοντας υπόψη την γνωμοδότησή της για την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την προετοιμασία της εφαρμογής του πρωτοκόλλου του Kιότο (CdR 295/1999 fin)(1)·

έχοντας υπόψη την γνωμοδότησή της για την πρόταση οδηγίας του Ευρωπαϊκού Κοινοβουλίου και του Συμβουλίου για την προαγωγή της ηλεκτρικής ενέργειας από ανανεώσιμες πηγές στην εσωτερική αγορά ηλεκτρικής ενέργειας (CdR 191/2000 fin)(2)·

έχοντας υπόψη την γνωμοδότησή της για την ανακοίνωση της Επιτροπής στο Συμβούλιο στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών για το "Σχέδιο δράσης για τη βελτίωση της ενεργειακής απόδοσης στην Ευρωπαϊκή Κοινότητα" (CdR 270/2000 fin)(3)·

έχοντας υπόψη το σχέδιο γνωμοδότησης (CdR 202/2001 rev.) που υιοθετήθηκε από την επιτροπή 4 στις 8 Οκτωβρίου 2001 (εισηγήτρια: η κ. McNamara, μέλος του Δημαρχιακού Συμβουλίου του Cork (IRL,EA))·

εκτιμώντας ότι η ενεργειακή αποτελεσματικότητα αποτελεί σημαντική συμβολή στο αίτημα κλιματολογικής προστασίας και στην ανταπόκριση των υποχρεώσεων της Ένωσης για τη μείωση που συμφωνήθηκε στο Kιότο·

κατά την 41η σύνοδο ολομέλειας της 14ης και 15ης Νοεμβρίου 2001 (συνεδρίαση της 15ης Νοεμβρίου) υιοθέτησε ομόφωνα την ακόλουθη γνωμοδότηση.

Απόψεις της Επιτροπής των Περιφερειών

Η Επιτροπή των Περιφερειών

1. χαιρετίζει την πρόταση της Επιτροπής για οδηγία του Ευρωπαϊκού Κοινοβουλίου και του Συμβουλίου σχετικά με την ενεργειακή απόδοση των κτηρίων.

2. αναγνωρίζει ότι η ενεργειακή αποτελεσματικότητα αποτελεί σημαντική συμβολή στην απαίτηση της προστασίας του κλίματος και στην ανταπόκριση της Ένωσης στις υποχρεώσεις μείωσης που συμφωνήθηκαν στο Κιότο και υποδεικνύει να συνεχίσει η Επιτροπή να επιδιώκει την αύξηση της δέσμευσής της όσον αναφορά την τήρηση των υποχρεώσεων του Κιότο.

3. επικροτεί την αποφασιστικότητα της Επιτροπής, να βελτιώσει την ενεργειακή απόδοση των κτηρίων, που θα οδηγήσει σε μια πιο βιώσιμη ενεργειακή πολιτική, θα ενισχύσει την ασφάλεια του εφοδιασμού, και ταυτόχρονα θα αποτελέσει σημαντικό βήμα προς τη μείωση των εκπομπών αερίων θερμοκηπίου προκειμένου να προστατευθεί το κλίμα, όπως συμφωνήθηκε στο Κιότο.

4. τονίζει ότι η οδηγία έχει καταρτισθεί για να ολοκληρώσει και ενισχύσει τη δραστηριότητα των κρατών μελών όπως απαιτείται από την αρχή της επικουρικότητας.

5. υπογραμμίζει τη μοναδική θέση που κατέχουν οι τοπικές και δημοτικές αρχές στο επίπεδο των καταναλωτών, όσον αφορά την χωροταξική νομοθεσία, την οικοδομική νομοθεσία, την εφαρμογή και τις άλλες πολιτικές.

6. τονίζει τη δυνατότητα δημιουργίας απασχόλησης που αντιπροσωπεύει η προτεινόμενη οδηγία.

7. χαιρετίζει την ευελιξία που χαρακτηρίζει την πρόταση όσον αφορά τα υφιστάμενα κτήρια ειδικότερα σε ό,τι αναφέρεται στα μνημεία και τις άλλες ειδικές εγκαταστάσεις, όπου τα μέτρα ενεργειακής απόδοσης των κτηρίων μπορεί να μην είναι εντελώς κατάλληλα ή σκόπιμα.

8. χαιρετίζει τους ειδικούς στόχους για τον κτιριακό τομέα, αλλά επιμένει στο να ενισχύσει η Επιτροπή το πρόγραμμα επισήμανσης, και να προωθήσει τη νομοθεσία που θα υποχρεώσει τις επιχειρήσεις να προχωρήσουν σε πρόσθετα μέτρα ενεργειακής απόδοσης.

9. χαιρετίζει το γεγονός ότι τα δημόσια κτήρια καθώς και τα κτήρια στα οποία συχνάζει το κοινό αποτελούν προτεραιότητα της οδηγίας και τονίζει πόσο σημαντική είναι από την άποψη αυτή η θέση των τοπικών και περιφερειακών αρχών.

10. χαιρετίζει οποιεσδήποτε πρωτοβουλίες αποβλέπουν στην εναρμόνιση των δραστηριοτήτων των κρατών μελών όσον αφορά την ενεργειακή απόδοση και αναγνωρίζει ότι πρόκειται για ένα περαιτέρω βήμα προκειμένου οι δραστηριότητες αυτές να καταστούν συνεκτικές στο ευρύτερο ευρωπαϊκό πλαίσιο.

Υποδείξεις της Επιτροπής των Περιφερειών

Η Επιτροπή των Περιφερειών

11. καλεί την Επιτροπή να διασφαλίσει ότι οι χώρες που πρόκειται να ενταχθούν θα υιοθετήσουν τη νομοθεσία ενεργειακής απόδοσης, παράλληλα με τα σημερινά κράτη μέλη.

12. τονίζει την ανάγκη επαυξητικών μέτρων, μολονότι αναγνωρίζει παράλληλα την ανάγκη ταχείας εφαρμογής της νομοθεσίας - είναι σημαντικό να υιοθετηθούν τα μέτρα αυτά σταδιακά, όχι όμως εις βάρος των προθεσμιών που έχουν ήδη προταθεί.

13. τονίζει την ανάγκη να συνδεθεί η υγεία και η ασφάλεια με την ενεργειακή πιστοποίηση των δημόσιων κτηρίων, και με τον τρόπο αυτό τονίζει την αναγκαιότητα να συμβάλει η οδηγία στην ενσωμάτωση της ενέργειας και των περιβαλλοντικών στόχων σε άλλους τομείς πολιτικής.

14. τονίζει την ανάγκη της αυξανόμενης ενεργειακής απόδοσης στα κτήρια δημόσιας ιδιοκτησίας ειδικότερα επειδή όσοι στεγάζονται στα κτήρια αυτά συχνά πλήττονται περισσότερο από την κακή ποιότητα των καυσίμων.

15. ζητεί από την Επιτροπή να επεκτείνει την οδηγία προκειμένου να διασφαλισθεί ότι θα ενσωματωθεί η ανάλυση του κύκλου ζωής των κτηρίων προκειμένου να απεικονισθεί ο αντίκτυπός του στον κύκλο του άνθρακος. Με τον τρόπο αυτό θα διασφαλισθεί ότι οι καταναλωτές και οι οργανισμοί εποπτείας θα είναι σαφέστερα ενήμεροι για τις επιπτώσεις που έχουν τα διάφορα προϊόντα στον άνθρακα στα πλαίσια του κτιριακού τομέα.

16. καλεί την Επιτροπή να συνεχίζει να προωθεί και να εκμεταλλεύεται τις ενδογενείς πηγές ενέργειας με ιδιαίτερη έμφαση στις ανανεώσιμες.

17. επιδοκιμάζει την πρόταση της Επιτροπής να θεσπίσει κοινή μεθοδολογία για ολοκληρωμένες προδιαγραφές ενεργειακής απόδοσης και ζητεί την ταχεία καθιέρωση της εφαρμογής των προδιαγραφών αυτών στα νέα κτήρια καθώς και σε ορισμένα υφιστάμενα κτήρια που έχουν ανακαινισθεί.

18. Επιδοκιμάζει την πρόταση να θεσπιστούν συστήματα πιστοποίησης για τα νέα υφιστάμενα κτήρια βάσει των νέων αυτών προδιαγραφών και ζητεί να μην ενσωματωθούν σ' αυτά μόνο τα μεμονωμένα κτήρια, αλλά και τα κτήρια που βρίσκονται στο ίδιο οικόπεδο όταν η συνολική κάτοψή τους ξεπερνά τα 1000 m2.

19. ενθαρρύνει τα κράτη μέλη και, όπου χρειάζεται, τις τοπικές και δημοτικές αρχές να προωθήσουν νομοθεσία που συνδέει την ενεργειακή χρήση ενός κτηρίου με χρηματοοικονομικά κίνητρα στον ιδιοκτήτη του και ενθαρρύνει τους ιδιοκτήτες των κτηρίων να χρησιμοποιούν παθητικές ηλιακές συσκευές.

20. καλεί την Επιτροπή να επεκτείνει προγράμματα, όπως το πρόγραμμα SAVE, προκειμένου να συμπεριλάβουν συγκεκριμένα μέτρα, όπως ο πρόσθετος εξοπλισμός των κτηρίων, προκειμένου να δοθεί η ώθηση που ενδεχομένως χρειάζεται η οδηγία.

21. επισημαίνει ότι θα πρέπει να προωθηθούν προγράμματα που θα περιλαμβάνουν έναν τομέα ειδικής δραστηριότητας των τοπικών και περιφερειακών αρχών, έχοντας υπόψη τις επιπτώσεις που η οδηγία θα έχει στα κτήρια όπου συχνάζει το κοινό, καθώς και στα κτήρια των τοπικών αρχών.

22. τονίζει την ανάγκη να επεκταθούν οι προενταξιακές δραστηριότητες ειδικά στους τομείς του ενεργειακού ελέγχου, και της θέσπισης περιφερειακών και τοπικών ενεργειακών υπηρεσιών, όπως επίσης και σε συγκεκριμένα μέτρα.

23. επισημαίνει στην Επιτροπή τον κεντρικό ρόλο των τοπικών και περιφερειακών αρχών στην ενεργειακή διαχείριση και ειδικότερα τονίζει το δυναμικό που αντιπροσωπεύουν οι υπηρεσίες ενεργειακής διαχείρισης του SAVE όσον αφορά την ενίσχυση της εφαρμογής της οδηγίας στις πόλεις, στις περιφέρειες και τα νησιά, σε όλη την ΕΕ και τις υπό ένταξη χώρες.

24. τονίζει την ανάγκη να διασφαλιστεί ότι, εάν δεν υπάρξει εναρμόνιση, και ορισμένα κράτη μέλη εφαρμόσουν τη νομοθεσία πριν από άλλα, οι συναλλαγές μεταξύ των κρατών μελών δεν πρόκειται να πληγούν.

Βρυξέλλες, 15 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 57 της 29.2.2000, σ. 81.

(2) ΕΕ C 22 της 24.1.2001, σ. 27.

(3) ΕΕ C 144 της 16.5.2001, σ. 17.